Komission asetus (EY) N:o 118/2004,

annettu 23 päivänä tammikuuta 2004,

tiettyjä yhteisön tukijärjestelmiä koskevasta yhdennetystä hallinto- ja valvontajärjestelmästä annetun neuvoston asetuksen (ETY) N:o 3508/92 soveltamista koskevista yksityiskohtaisista säännöistä annetun asetuksen (EY) N:o 2419/2001 muuttamisesta

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon tiettyjä yhteisön tukijärjestelmiä koskevasta yhdennetystä hallinto- ja valvontajärjestelmästä 27 päivänä marraskuuta 1992 annetun neuvoston asetuksen (ETY) N:o 3508/92(1) ja erityisesti sen 12 artiklan,

sekä katsoo seuraavaa:

(1) Komission asetukseen (EY) N:o 2419/2001(2) sisältyvien hallinnollisia tarkastuksia koskevien sääntöjen soveltamisesta saadun kokemuksen perusteella näyttää siltä, että tarvitaan joitakin selvennyksiä, jotka koskevat tehtäviä tarkastuksia ja ristiintarkastusten jälkeen epäilyttävissä tapauksissa toteutettavia toimenpiteitä.

(2) Eräät riskianalyysia koskevat selvennykset ja lisäelementit ovat tarpeen.

(3) Asetuksen (EY) N:o 2419/2001 nykyisiä kaukokartoitusta koskevia sääntöjä olisi laajennettava sen varmistamiseksi, että jäsenvaltiot käyttävät kaukokartoitusta moitteettomalla tavalla tarkastuksia tehdessään.

(4) Kokemus on osoittanut, että eräiden nautaeläinpalkkioihin liittyvien paikalla tehtävien tarkastusten aikataulua ja sisältöä koskevia nykyisiä säännöksiä olisi tasapainoisen ja yhdenmukaisen lähestymistavan varmistamiseksi muutettava.

(5) Uuhia ja vuohia koskevia nykyisiä säännöksiä olisi muokattava arkitodellisuuden mukaisesti, koska eläimiä on joskus korvattava niiden pitoaikana, ja olisi vältettävä epäoikeudenmukaista rankaisemista joissakin tapauksissa, joissa eräät maataloustuottajat pitävät sekä uuhia että vuohia. Korvaamisia, korvaamisten rekisteriin merkitsemistä ja korvaamisista toimivaltaisille viranomaisille ilmoittamista koskevat määräajat olisi vahvistettava ottaen huomioon pitoajan pituus ja tehokkaiden tarkastusten tarve.

(6) Yhteisön taloudellisten etujen suojelemiseksi asetuksen (EY) N:o 2419/2001 IV osastossa säädetään yhteisön tuen vähennyksistä ja tuen piiristä poissulkemisesta sääntöjenvastaisuustapauksissa. Joitakin näistä säännöksistä olisi muutettava, jotta varmistettaisiin, että vähennykset ja poissulkemiset ovat aina tiukasti sääntöjenvastaisuuden vakavuuden mukaan porrastettuja.

(7) Asetuksessa (EY) N:o 2419/2001 otetaan käyttöön aiheettomien maksujen takaisinperinnän vanhentumisaikaa koskevat säännöt. Näitä sääntöjä olisi sovellettava tietyin edellytyksin myös tukihakemuksiin, jotka koskevat ennen 1 päivää tammikuuta 2002 alkaneita markkinointivuosia ja/tai palkkiokausia.

(8) Asetus (EY) N:o 2419/2001 olisi muutettava vastaavasti.

(9) Tässä asetuksessa säädetyt toimenpiteet ovat rahastokomitean lausunnon mukaiset,

ON ANTANUT TÄMÄN ASETUKSEN:

1 artikla

Muutetaan asetus (EY) N:o 2419/2001 seuraavasti:

1) Korvataan 16 artikla seuraavasti:

" 16 artikla

Ristiintarkastukset

1. Asetuksen (ETY) N:o 3508/92 8 artiklan 1 kohdassa tarkoitetuissa hallinnollisissa tarkastuksissa sääntöjenvastaisuudet havaitaan tietotekniikan avulla automaattisesti. Tällaisia tarkastuksia ovat erityisesti:

a) ilmoitettujen viljelylohkojen ja eläinten ristiintarkastukset sen varmistamiseksi, että samaa tukea ei myönnetä useampaan kertaan samana kalenterivuonna tai markkinointivuonna, ja sen estämiseksi, että asetuksen (ETY) N:o 3508/92 9 a artiklassa tarkoitettujen pinta-alailmoituksia sisältävien yhteisön tukijärjestelmien mukaisesti myönnetty tuki kasautuisi perusteettomasti;

b) ristiintarkastukset tuen tukikelpoisuuden tarkastamiseksi atk-pohjaisia tietokantoja käyttäen, tai kun on kyse pinta-alatukihakemuksista, mitä tahansa muuta tietoteknistä välinettä käyttäen.

2. Kun ristiintarkastuksissa havaitaan jotakin sääntöjenvastaisuuksiin viittaavaa, on käytettävä muita aiheellisia hallinnollisia menettelyitä ja tehtävä tarvittaessa tarkastus paikalla.".

2) Korvataan 19 artikla seuraavasti:

" 19 artikla

Hakemusten valitseminen paikalla tehtävään tarkastukseen

1. Toimivaltaisen viranomaisen on valittava riskianalyysin ja jätettyjen tukihakemusten edustavuuden perusteella maataloustuottajat, joille tehdään tarkastus paikalla. Aiempina vuosina käytettyjen riskianalyysiparametrien tehokkuus on arvioitava vuosittain.

Edustavuuden varmistamiseksi jäsenvaltioiden on valittava satunnaisesti 20-25 prosenttia niiden maataloustuottajien vähimmäislukumäärästä, joille on tehtävä 18 artiklan 1 kohdassa säädetty tarkastus paikalla.

2. Riskianalyysissä on otettava huomioon:

a) tuen määrä;

b) viljelylohkojen määrä ja hakemuksen kohteena oleva pinta-ala tai eläinten määrä;

c) muutokset edelliseen vuoteen verrattuna;

d) aikaisempien vuosien tarkastusten yhteydessä tehdyt havainnot;

e) asetuksen (EY) N:o 1760/2000 noudattamatta jättäminen;

f) viljelijät, jotka ovat juuri tuen myöntämiseen liittyvien enimmäismäärien tai rajojen ylä- tai alapuolella;

g) eläinten korvaamiset 37 artiklan mukaisesti;

h) muut jäsenvaltioiden määrittelemät tekijät.

3. Toimivaltaisen viranomaisen on pidettävä kirjaa valintaperusteista, joilla kukin viljelijä valitaan paikalla tehtävään tarkastukseen. Tarkastuksen paikalla tekevälle tarkastajalle on annettava tarvittavat tiedot ennen tarkastuksen aloittamista.".

3) Korvataan 22 artiklan 1 kohta seuraavasti:

"1. Viljelylohkot on määritettävä toimivaltaisen viranomaisen vahvistamilla asianmukaisilla keinoilla, jotka takaavat mittaukselle vähintään vastaavan tarkkuuden kuin kansallisissa säännöissä vaaditaan virallisilta mittauksilta. Toimivaltainen viranomainen voi määritellä sallitun mittapoikkeaman, joka saa olla enintään 5 prosenttia viljelylohkon pinta-alasta tai enintään 1,5 metrin levyinen vyöhyke, jota sovelletaan viljelylohkon ympärysmittaan. Kuhunkin viljelylohkoon sovellettava suurin sallittu poikkeama voi kuitenkin olla absoluuttisesti enintään 1,0 hehtaaria.".

4) Korvataan 23 artikla seuraavasti:

" 23 artikla

Kaukokartoitus

1. Jäsenvaltiot saavat käyttää perinteisten paikalla tehtävien tarkastusten sijasta kaukokartoitusta 18 artiklan 1 kohdan a alakohdassa tarkoitetun otannan osalta tässä artiklassa säädettyjen edellytysten mukaisesti. Tarvittaessa sovelletaan 17, 18, 19 ja 20 artiklaa, 21 artiklan ensimmäistä virkettä ja 22 artiklaa.

2. Kaukokartoitettavat alueet on valittava riskianalyysin perusteella tai satunnaisotantana.

Jos valinta tehdään riskianalyysin perusteella, jäsenvaltioiden on otettava huomioon erityisesti seuraavat asianmukaiset riskitekijät:

a) niiden taloudellinen merkitys yhteisön tukiin nähden;

b) tukihakemusten kokoonpano;

c) viljelylohkojärjestelmien rakenne ja viljelymaiseman moninaisuus;

d) kattavuuden puute aiempina vuosina;

e) kaukokartoituksen tehokkaan käytön tekniset rajoitteet alueen määrittämisessä;

f) aiempien vuosien tarkastusten yhteydessä tehdyt havainnot.

3. Kaukokartoituksena suoritettavien paikalla tehtävien tarkastusten on katettava:

- joko kaikki tukihakemukset, joiden pinta-alasta, jolle tukea on haettu asetuksen (ETY) N:o 3508/92 1 artiklan 1 kohdassa tarkoitetuista järjestelmistä, vähintään 80 prosenttia sijaitsee kyseisellä alueella,

- tai tukihakemukset, jotka toimivaltaisen viranomaisen on valittava 19 artiklan 2 kohdan perusteella.

Edellä olevan 19 artiklan 1 kohdan mukaisesti satunnaisesti valittujen hakemusten osalta tarkastukset voidaan tehdä kaukokartoituksena.

4. Kun maataloustuottaja on valittu paikalla tehtävään tarkastukseen 3 kohdan mukaisesti, kaukokartoituksena paikalla tehtävän tarkastuksen on katettava vähintään 80 prosenttia pinta-alasta, jolle tukea haetaan asetuksen (ETY) N:o 3508/92 1 artiklan 1 kohdassa tarkoitettujen tukijärjestelmien mukaisesti.

5. Kun jäsenvaltio käyttää mahdollisuutta toteuttaa paikalla tehtävät tarkastukset kaukokartoituksena, sen on:

a) tehtävä kaikkien 4 kohdan mukaisesti tarkastettavien viljelylohkojen osalta hakemuskohtainen satelliitti- tai ilmakuvien kuvatulkinta kasvustojen tunnistamiseksi ja pinta-alan mittaamiseksi;

b) tarkastettava fyysisesti paikalla kaikki viljelylohkot, joita koskevan ilmoituksen paikkansapitävyyttä ei voida todeta kuvatulkinnan perusteella toimivaltaista viranomaista tyydyttävällä tavalla.

6. Asetuksen 18 artiklan 2 kohdassa tarkoitetut lisätarkastukset on tehtävä perinteisinä paikalla tehtävinä tarkastuksina, jos niitä ei voida enää saman vuoden aikana tehdä kaukokartoituksena.".

5) Korvataan 24 artiklan 1 kohta seuraavasti:

"1. Muissa kuin asetuksen (EY) N:o 1254/1999 4 artiklan 6 kohdassa ja 11 artiklassa säädetyissä tukijärjestelmissä on vähintään 60 prosenttia 18 artiklan 1 kohdan b alakohdan viimeisessä virkkeessä säädetystä vähimmäismäärästä paikalla tehtäviä tarkastuksia tehtävä asianomaisen tukijärjestelmän osalta pitoaikana. Jäljelle jäävä prosenttiosuus paikalla tehtäviä tarkastuksia on tehtävä pitoaikana yhden kyseisen tukijärjestelmän osalta.".

6) Korvataan 32 artiklan 2 kohdan toinen alakohta seuraavasti:"Jos ero on yli 50 prosenttia, maataloustuottaja jätetään lisäksi tuen ulkopuolelle siihen määrään asti, joka vastaa ilmoitetun pinta-alan ja 31 artiklan 2 kohdan mukaisesti määritetyn pinta-alan erotusta. Kyseinen määrä vähennetään asetuksen (ETY) N:o 3508/92 1 artiklan 1 kohdassa tarkoitetuissa tukijärjestelmissä maksettavista tuista, jotka viljelijälle voitaisiin myöntää niiden hakemusten yhteydessä, jotka hän jättää sitä kalenterivuotta, jona havainto tehdään, seuraavien kolmen kalenterivuoden aikana. Jos määrää ei voida täysimääräisesti vähentää mainituista tukimaksuista, jäännöksen maksaminen peruutetaan.".

7) Korvataan 33 artiklan toinen alakohta seuraavasti:"Lisäksi jos ero on yli 20 prosenttia määritetystä pinta-alasta, maataloustuottaja jätetään lisäksi tuen ulkopuolelle siihen määrään asti, joka vastaa ilmoitetun pinta-alan ja 31 artiklan 2 kohdan mukaisesti määritetyn pinta-alan erotusta. Kyseinen määrä vähennetään asetuksen (ETY) N:o 3508/92 1 artiklan 1 kohdassa tarkoitetuissa tukijärjestelmissä maksettavista tuista, jotka viljelijälle voitaisiin myöntää niiden hakemusten yhteydessä, jotka hän jättää sitä kalenterivuotta, jona havainto tehdään, seuraavien kolmen kalenterivuoden aikana. Jos määrää ei voida täysimääräisesti vähentää mainituista tukimaksuista, jäännöksen maksaminen peruutetaan.".

8) Korvataan 34 artiklan 2 kohta seuraavasti:

"2. Jos ilmoitetun ja määritetyn pinta-alan väliseksi eroksi havaitaan 31 artiklan 2 kohdan mukaisesti yli 50 prosenttia, maataloustuottaja jätetään lisäksi tuen ulkopuolelle niiden tukihakemusten osalta, jotka hän jättää havaintoa seuraavien kolmen kalenterivuoden aikana, sen rehualan osalta, joka on yhtä suuri kuin ilmoitetun pinta-alan ja määritetyn pinta-alan erotus. Jos tuen ulkopuolelle jätettävää pinta-alaa ei voida tässä ajassa vähentää täysimääräisesti, jäännöksen maksaminen peruutetaan.".

9) Lisätään 37 artiklaan seuraavat kohdat:

"3. Jos maataloustuottaja hakee tukea sekä uuhista että vuohista ja jos maksettavan tuen tasossa ei ole eroa, uuhi voidaan korvata vuohella ja vuohi voidaan korvata uuhella. Uuhet ja vuohet, joista haetaan tukea asetuksen (EY) N:o 2529/2001 4 artiklan mukaisesti, voidaan korvata pitoaikana mainitussa artiklassa säädetyissä rajoissa ilman, että oikeus haettuun tukeen menetetään.

4. Edellä olevan 3 kohdan mukaisten korvaamisten on tapahduttava 10 päivän kuluessa korvaamisen aiheuttavasta tapahtumasta, ja korvaus on merkittävä rekisteriin kolmen päivän kuluessa korvaamisesta. Toimivaltaiselle viranomaiselle, jolle tukihakemus jätettiin, on ilmoitettava korvaamisesta viiden työpäivän kuluessa.".

10) Muutetaan 38 artikla seuraavasti:

a) Korvataan 2 kohdan kolmas alakohta seuraavasti:"Jos 3 kohdan mukaisesti vahvistettava prosenttiosuus on yli 50 prosenttia, maataloustuottaja jätetään lisäksi tuen ulkopuolelle siihen määrään asti, joka vastaa ilmoitetun eläinten lukumäärän ja 36 artiklan 3 kohdan mukaisesti määritetyn eläinten lukumäärän erotusta. Kyseinen määrä vähennetään nautatukijärjestelmissä maksettavista tuista, jotka viljelijälle voitaisiin myöntää niiden hakemusten yhteydessä, jotka hän jättää sitä kalenterivuotta, jona havainto tehdään, seuraavien kolmen kalenterivuoden aikana. Jos määrää ei voida täysimääräisesti vähentää mainituista tukimaksuista, jäännöksen maksaminen peruutetaan.".

b) Korvataan 4 kohdan toinen alakohta seuraavasti:"Jos 3 kohdan mukaisesti vahvistettava ero on yli 20 prosenttia, maataloustuottaja jätetään lisäksi tuen ulkopuolelle siihen määrään asti, joka vastaa ilmoitetun eläinten lukumäärän ja 36 artiklan 3 kohdan mukaisesti määritetyn eläinten lukumäärän erotusta. Kyseinen määrä vähennetään nautatukijärjestelmissä maksettavista tuista, jotka viljelijälle voitaisiin myöntää niiden hakemusten yhteydessä, jotka hän jättää sitä kalenterivuotta, jona havainto tehdään, seuraavien kolmen kalenterivuoden aikana. Jos määrää ei voida täysimääräisesti vähentää mainituista tukimaksuista, jäännöksen maksaminen peruutetaan.".

11) Muutetaan 39 artikla seuraavasti:

a) Lisätään 1 kohdan ensimmäiseen alakohtaan virke seuraavasti:"Vähennettävä tuen määrä ei kuitenkaan saa olla enempää kuin 20 prosenttia siitä tuen kokonaismäärästä, joka maataloustuottajalle voitaisiin myöntää.".

b) Korvataan 2 kohdassa olevan kaavan symbolia b koskeva selitys seuraavasti:

"b = paikalla tehtävän tarkastuksen aikana tilalla olevien nautaeläinten lukumäärä; tämä lukumäärä ei saa olla pienempi kuin 1.".

12) Lisätään 40 artiklaan seuraava kohta:

"7. Jos maataloustuottajan, joka pitää sekä uuhia että vuohia, joista maksettava palkkio on samantasoinen, paikalla tehtävässä tarkastuksessa havaitaan karjan koostumuksessa eläinten lajikohtaista lukumäärää koskeva ero, eläinten katsotaan kuuluvan samaan ryhmään.".

13) Lisätään VI osastoon artikla 52 a seuraavasti:

" 52 a artikla

Ennen 1 päivää tammikuuta 2002 alkaneisiin markkinointivuosiin tai palkkiokausiin liittyviä tukihakemuksia koskeva vanhentumisaika

Poiketen siitä, mitä 54 artiklan 2 kohdassa säädetään, ja rajoittamatta jäsenvaltioiden säätämien edullisempien vanhentumisaikaa koskevien sääntöjen soveltamista 49 artiklan 5 kohtaa sovelletaan myös tukihakemuksiin, jotka liittyvät ennen 1 päivää tammikuuta 2002 alkaneisiin markkinointivuosiin ja palkkiokausiin, jollei toimivaltainen viranomainen jo ole ilmoittanut tuensaajalle kyseisen maksun aiheettomasta luonteesta ennen 1 päivää helmikuuta 2004.".

2 artikla

Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 23 päivänä tammikuuta 2004.

Komission puolesta

Franz Fischler

Komission jäsen

(1) EYVL L 355, 5.12.1992, s. 1, asetus sellaisena kuin se on viimeksi muutettuna komission asetuksella (EY) N:o 495/2001 (EYVL L 72, 14.3.2001, s. 6).

(2) EYVL L 327, 12.12.2001, s. 11, asetus sellaisena kuin se on muutettuna asetuksella (EY) N:o 2550/2001 (EYVL L 341, 22.12.2001, s. 105).